Document ID: /roh_data/filtered/fineweb-2-filterrobots_roh.jsonl.gz/19329

Il film mussa la cuntrada idillica enturn Samedan. Ils maletgs stattan en ferm cuntrast cun ils raquints da babs, mammas, amis ed amias dad uffants u giuvenils che prendevan heroin ed èn per part morts. Ivo Zen mussa Samedan en la naiv – ina naiv che cuvria e taschentia las regurdanzas, sco il cineast di.
Taschair u discurrer?
Ins duai laschar pussar quest tema e betg rumper si plajas finalmain guaridas, di ina vusch en il film. Durant sias emprimas retschertgas haja el badà ch’i dettia bain il basegn da taschair, ma era il basegn da discurrer, di il cineast.
Quels che vulan discurrer duain avair il dretg da far quai
Il film haja purschì la chaschun da raquintar l’emprima giada avertamain da la scena da drogas en l’Engiadina. In protagonist discurra en quest connex d'in «suspür».
Il reschissur e cineast Ivo Zen
Ivo Zen è naschì il 1970 e creschì si a Santa Maria en Val Müstair. El ha l’emprim studegià architectura a la ETH a Turitg e suenter fatg il diplom da film e video a l’Ecole Supérieur des Beaux-Arts a Genevra.
Il 2004 ha el fundà la firma da producziun independenta Alva Film. Il chantun Grischun ha onurà duas giadas il cineast e reschissur cun il premi per promover lavur culturala professiunala.
«Suot tschêl blau» na saja betg in film schurnalistic che enumereschia cifras davart consuments da heroin, mabain in film che sa fatschenta cun la memoria da ses protagonists.
Il film «Suot tschêl blau» dad Ivo Zen è vegnì realisà en ina coproducziun cun Radiotelevisiun Svizra Rumantscha RTR.
Dumengia ils 8 da november è premiera da «Suot il tschêl blau». Il kino Apollo a Cuira mussa il film da las 15:00 e da las 18:00.